b'\n_START_ARTICLE_\nVega (barkantiin)\n_START_SECTION_\nEhitamisest n\xc3\xb5ukogude aja l\xc3\xb5puni\n_START_PARAGRAPH_\nVega ehitati 1952. aastal Soomes Turus (Pansios) Laivateollisuus-laevatehases s\xc3\xb5jakahjude korvamiseks N\xc3\xb5ukogude Liidule. Tal oli kuni 12 s\xc3\xb5sarlaeva. Kokku ehitati Soomes s\xc3\xb5jakahjudeks 91 erinevat puukuunarit (soome keeles sotakorvauskuunari). Laevade planeeritud ekspluatatsiooniiga oli 20 aastat. Vega oli kogu seeria viimaseid laevu. Vegast sai Tallinna Merekooli esimene \xc3\xb5ppelaev, mis teenis kooli kuni 1979. aastani._NEWLINE_Seej\xc3\xa4rel otsustati laev anda Eesti Meremuuseumile esimeseks ujuveksponaadiks. Vega j\xc3\xa4i seisma peamiselt Pirita sadamasse, kus kasutati ujuvrestoranina. _NEWLINE_1986. aastal \xc3\xb5nnestus juba \xc3\xbcsna kehvas seisus laev viia remonti Tallinna Meretehasesse ja t\xc3\xb5sta kaldale.\n_START_SECTION_\nTaasiseseisvumise j\xc3\xa4rel\n_START_PARAGRAPH_\nTaasiseseisvumise j\xc3\xa4rel seisis Vega ikka Meretehases staaplil. T\xc3\xb6\xc3\xb6 ei tahtnud edeneda ja Meremuuseumil oli k\xc3\xa4sil muid kulukaid projekte. V\xc3\xa4idetavalt oli laeva kahjustanud vamm. Eesti ametkondadele sai j\xc3\xa4rjest selgemaks, et Vegat eri p\xc3\xb5hjusil l\xc3\xa4hiaastail taastada ei \xc3\xb5nnestu ja laev v\xc3\xb5ib halvemal juhul \xc3\xbcldse h\xc3\xa4vida. Samal ajal hakkasid nukras seisus laeva vastu huvi tundma aga soomlased, kes n\xc3\xa4gid selles oma merekultuuri p\xc3\xa4randit ja otsisid v\xc3\xb5imalusi \xc3\xbclev\xc3\xb5tmiseks.\n_START_SECTION_\nTagasi Soome\n_START_PARAGRAPH_\nSinimustvalge lipu all laev merele ei j\xc3\xb5udnudki. 26. novembril 1996 v\xc3\xb5\xc3\xb5randati Vega vabariigi valitsuse otsusega Kultuuriministeeriumilt ja anti detsembris \xc3\xbcle Soomes moodustatud sihtasutusele Soome Vega. Eesti noortele reserveeriti sihtasutuse p\xc3\xb5hikirjaga siiski v\xc3\xb5imalus oma purjetamisoskuste arendamiseks Vegal tulevikus, kui see peaks taastatama. Laev tehti Meretehases veel Eesti riigi raha (180 000 EEK) eest veeskamisk\xc3\xb5lblikuks ja veetigi 1997. aastal Soome Pietarsaari Vanasse sadamasse. Hiljem t\xc3\xb5steti Vega seal uuesti kaldale ja alustati taastamist\xc3\xb6id. Suur osa laevast on kogutud ja annetatud raha eest taastatud, seejuures paljud detailid t\xc3\xa4ielikult uuendatud, kuid teadaolevalt pole t\xc3\xb6\xc3\xb6 v\xc3\xa4ga suure mahu t\xc3\xb5ttu seni veel valmis.\n_START_SECTION_\nKultuur\n_START_PARAGRAPH_\n1980. aastal filmiti Pirital Vegal muuhulgas ol\xc3\xbcmpiaregati puhul osa T\xc3\xb5nis M\xc3\xa4gi venekeelse populaarse laulu "Olimpiada" videost. Samuti on laev n\xc3\xa4ha Anne Veskiga filmitud laulu Pozadi Krutoi Povorot videos.'